**Representanthuset** var underhuset i parlamentet til Dominion of Ceylon (nåværende Sri Lanka). Det ble etablert gjennom Soulbury-konstitusjonen, og det første møtet i Representanthuset fant sted 14. oktober 1947. Det holdt til i den gamle bygningen til Ceylons statsråd i Galle Face Green i hovedstaden Colombo. Sri Lankas første republikanske konstitusjon, som ble tatt i bruk 22. mai 1972, erstattet Representanthuset (og Ceylons parlament) med Den nasjonale statsforsamlingen, som hadde kun ett kammer.

Medlemskap
----------

Representanthuset bestod opprinnelig av 101 medlemmer, hvorav 95 ble stemt inn av velgere fra de 89 valgdistiktene og seks ble utnevnt av generalguvernøren etter råd fra statsministeren. Medlemmene ble benevnt som *«Members of Parliament»*. De seks utnevnte medlemmene representerte viktige interesser som ikke var representert eller var utilstrekkelig representert i huset. De kom vanligvis fra europeernes og burgherfolkets samfunn og iblant fra tamilenes, de muslimske maurernes eller malayernes grupper. Noen ganger oppnådde også kastegrupper innenfor den srilankiske og tamilske befolkningen å bli representert som utnevnte medlemmer.

Det fjerde tillegget til Soulbury-konstitusjonen økte antallet medlemmer til 157 (151 ble stemt inn fra 145 valgdistrikter og seks ble utnevnt).

Valgkretser
-----------

De opprinnelige 89 valgekretsene bestod av 84 enmannskretser, fire tomannskretser
(Ambalangoda-Balapitiya, Badulla, Balangoda og Kadugannawa) og én tremannskrets (Colombo Central). Fra mars 1960 var der 145 valgkretser: 140 enmannskretser, fire tomannskretser (Akurana, Batticaloa, Colombo South og Mutur) og én tremannskrets (Colombo Central).

Lederskap
---------

Utdypende artikkel: President for Sri Lankas parlament

Representanthuset skulle, under sitt første møte etter et allment valg, velge tre medlemmer som henholdsvis president, visepresident/formann for komitéene (som kun skulle benevnes som *visepresident*) og viseformann for komitéene.

Hvis embetene som president, visepresident eller viseformann for komitéene skulle bli ledige på en annen måte enn som et resultat av at Parlamentet var oppløst, skulle Representanthuset, under sitt første møte etter at vakansen oppstod, velge et medlem som president, visepresident eller viseformann for komitéene.

#### Presidenter

| Navn(født–død) | Parti | Embetstid | Ref. |
| --- | --- | --- | --- |
| **Alfred Francis Molamure**(1888–1951) | 14. oktober 1947–25. januar 1951(døde) | UNP |  |
| **Albert F. Peries**(1905–1967) | 13. februar 1951–8. april 1952 | UNP |  |
| 9. juni 1952–18. februar 1956 |
| **Hameed Hussain Sheikh Ismail**(1901–1974) | 19. april 1956–5. desember 1959 | Uavhengig |  |
| **Tikiri Banda Subasinghe**(1913–1995) | 30. mars 1960–23. April 1960 | SLFP |  |
| **Richard Stanley Pelpola**(1898–1971) | 5. august 1960–24. januar 1964(fratrådte) | SLFP |  |
| **Hugh Fernando**(1916–1993) | 24. januar 1964–17. desember 1964 | SLFP |  |
| **Albert F. Peries**(1905–1967) | 5. april 1965–21. september 1967 | UNP |  |
| **Shirley Corea**(1906–1974) | 27. september 1967–25. mars 1970 | UNP |  |
| **Stanley Tillekeratne**(1928–2005) | 7. juni 1970–22. mai 1972 | SLFP |  |

Referanser
----------

1. ↑  Jeyaratnam, Wilson A. (2016). *Politics in Sri Lanka, the Republic of Ceylon: A Study in the Making of a New Nation*. Springer. s. 206. ISBN 9781349015443.
2. 1 2  «CEYLON (CONSTITUTION) ORDER IN COUNCIL». *LawNet*. Ministry of Justice. Arkivert fra originalen 30. august 2019. Besøkt 30. august 2019.
3. 1 2 3 4 5 6 7 8 9  «Speakers». *Handbook of Parliament*. Parliament of Sri Lanka. Arkivert fra originalen 25. juli 2009.

Eksterne lenker
---------------

* Parliament of Sri Lanka

|  |  |
| --- | --- |
| Oppslagsverk/autoritetsdata | VIAF **·** GND
 |